शिक्षाशास्त्र नपढेको, तालिम नगरेको, भर्खर २० वर्ष मात्र उमेर कटेको युवाले जसरी पढाउँछ, मैले त्यसै गरी पढाएँ, जानी नजानी । विद्यालय, क्याम्पसमा मलाई पढाउने शिक्षकहरूले जस्तै गर्न कोसिस गरेँ । हामीलाई तर्साएर तह लगाइन्थ्यो, मैले पनि त्यसै गरेँ । झोँक चले गाला पड्काउँथे, मैले पनि चड्काएँ । शिक्षकहरूको आवेग, रिस र तनावको सिकार हामी भयौँ, मेरो त्यही अवस्थाको सिकार मेरा विद्यार्थी पनि भए । त्यसै गरी मेरा गुरुहरू समाजमा सम्मानित थिए, म पनि कम भइनँ ।
